khistorydata/jeongjo-sjw-relations huggingface dataset:
정조 5년
辛丑八月初五日辰時。上御誠正閣。二直提學禮房承旨入侍時。二直提學鄭志儉。左承旨徐有防。假注書趙興鎭。記事官金鳳顯。別兼春秋鄭東浚。以次進伏訖。上曰。昨日直提學之所抄出。爲幾許耶。志儉曰。三卷矣。上曰。諸堂亦皆着意爲之耶。志儉曰。連下飭敎。故方專意抄出矣。上曰。直提學之所抄。比他堂上何其少也。志儉曰。一卷上下。盡爲看閱後始抄。故自爾遲滯矣。上曰。其中禮說竝拔之。似好矣。又敎曰。列朝實錄。今月內可能抄出耶。志儉曰。今月內則似可了當矣。上曰。今日本閣入直。誰也。志儉曰。沈念祖矣。上曰。摠府入直。誰也。志儉曰。未及知之矣。上曰。今日則諸堂。各於其司。盡爲入直。其餘諸堂。皆別省記入直本館。夜亦抄出。可也。當下內饌矣。命志儉先退。上命賤臣曰。日記連爲修整乎。賤臣曰。今方修整矣。上曰。逐日十張。必爲修入。可也。上曰。秋雨成霖。通宵滂沱。汔無霽意。禾稼成實。收穫不遠。而冷雨之連日不止。豈不憂悶乎。有防曰。然矣。上曰。八路中。京畿穡事。稍登云矣。今番雨後。想多傷損。尤可悶也。又敎曰。大司成出牌乎。有防曰。出牌矣。上曰。此是初除乎。有防曰。通淸則業已久矣。而今日始除矣。上曰。外纂輯廳所編輯者。何其太少耶。郞廳招問後。其所言。何如耶。有防曰。撰次成書之際。上下考閱。首尾相連然後。可成文字。故自爾遲滯云矣。上命鳳顯曰。汝往外纂輯廳。昨日所撰冊子持入。鳳顯承命出。仍命退。承史以次退。
정조 5년
辛丑八月初五日申時。上御誠正閣。坐直承旨入侍時。左承旨徐有防。同副承旨黃昇源。假注書趙興鎭。記事官金鳳顯。別兼春秋鄭東浚。以次進伏訖。上命昇源讀李秉模草供判付。昇源讀奏。上曰。此判付。旣已踏啓字。不必更捧傳旨。直爲放送。使之今日內仕進。草供更爲楷書以入之意。分付。有防曰。俄者掌樂院啓辭批答中。有其時提調及該色郞廳。捧現告之敎。故査問於掌樂院。則己亥年景慕宮臘享大祭。有親祭之命。仍爲還收。故初無親享之事云矣。上曰。然則俄者批答中。捧現告句語。抹去。可也。命昇源先退。上曰。二直提學入侍。鳳顯承命出。與鄭志儉偕入進伏。上曰。今日諸堂。皆入直耶。志儉曰。然矣。上曰。今夕當自內宣醞。兼下御製矣。諸堂皆賡進。可也。將欲入梓。揭板于本館。以爲傳後之資。諸堂善爲製進之意。傳之。好矣。志儉曰。伏承下敎。此誠盛世之美事。在臣等實不勝榮幸之至矣。上曰。俄下禁府草供判付中。承旨立促不已。提學坐視無言等句語。改書頒布事。分付。賤臣承命出。諸臣亦退出。
정조 5년
行都承旨嚴璹藥院進。左承旨徐有防坐直。右承旨李在學坐直。左副承旨金宇鎭坐。右副承旨閔鍾顯坐。同副承旨黃昇源坐。注書二員未差。假注書趙興鎭病李祖承藥院直。事變假注書李萬榮仕。
정조 5년
傳于徐有防曰。宗廟奉審。參判進去乎。戶曹判書鄭民始。卽爲牌招。使之進去。
정조 5년
以文臣製述取稟。傳于徐有防曰。初八日爲之。
정조 5년
徐有防啓曰。初八日文臣製述爲之事。命下矣。處所以何處爲之乎。敢稟。傳曰。明政殿爲之。
정조 5년
以吏曹卿宰侍從罷削人別單。傳于黃昇源曰。前參知李義行。前大司諫趙瑍。前掌令權尹行晉。前獻納金東淵。前正言崔烜。前校理尹㬦。前修撰趙城鎭鄭淵淳李時秀尹尙東。前校理朴天行李敬一。前修撰權以綱。前摠戎使徐有寧竝敍用。前大司憲洪檢蔡弘履。前大司諫洪秀輔。前持平宋銓鄭喆祚徐有成。前掌令申致權。前司諫安廷鉉。竝給牒敍用。
정조 5년
禁府啓目。行副司直李秉模。傳旨問目內辭緣。惶恐遲晩。判付內辭意。反復究問。而其所納供。一向漫漶。終不條對。論其所爲。極爲痛駭。所當請刑是白乎矣。曾經侍從。勿爲請刑。旣有先朝受敎。上裁。何如。判付啓。其矣所謂唐突之罪。卽所謂恭謹之事也。逋慢爲恭謹乎。趨膺爲唐突乎。如渠情踪。坐要飭敎。是豈分義之所敢出乎。院隷之通宵喧呼。閣吏之半日往復。其爲壞損國體。孰大於此。承宣之立促不已。誠所嘉乃。直學之坐視無言。大是怪底。此一段。已及再昨筵敎。姑不追究。而以李秉模言之。乍竄旋宥。旣因惜其才之意是隱則。到今何必添罪勘放乎。且或恕其本情。似不出趑趄二字。時囚罪人李秉模。特爲放送。事係莫重。義急往役。仍令當日內仕進。抄出爲良如敎。
정조 5년
傳于李在學曰。纂輯郞廳尹行元。附過放送。待開門使之仕進。
정조 5년
徐有防。以奎章閣言啓曰。卽接守直監書手本。則去夜雨水。含光門西墻一間許頹毁云。令該曹爲先把子圍排。待晴擇日修築之意。敢啓。傳曰。知道。
정조 5년
李在學。以兵曹言啓曰。卽接東營入直御營把摠牒報。則丹鳳門東邊宮墻三間許頹圮云。令紫門監爲先以杻把子。堅實圍排。東營入直御營軍十五名除出。限修築間。嚴加守直。而依前樹柵之意。分付。何如。傳曰。允。樹柵後。把守軍兵。減數排之。可也。
정조 5년
兵曹口傳政事。副司果李時秀。
정조 5년
李在學。以御營廳言啓曰。本廳字內丹鳳門東邊宮墻三間許頹圮處。令御營廳。東營入直軍十五名除出把守事。自兵曹草記矣。東營入直軍十五名除出。限修築間。晝夜輪回守直。而依前樹柵之意。敢啓。傳曰。知道。
정조 5년
又以御營廳言啓曰。依兵曹草記判付。丹鳳門東邊宮墻三間許頹圮處。今已樹柵。把守軍十五名內。十名解送。五名哨官一員率領。限修築間。晝夜輪回。嚴加守直之意。敢啓。傳曰。知道。
정조 5년
又以御營廳言啓曰。本廳東營入直軍六十一名內。宮墻頹圮各處把守軍。三十五名除出。則餘數不多。宮墻外巡邏。難以推移。出番鄕軍十五名。添入東營之意。敢啓。傳曰。知道。
정조 5년
又以御營廳言啓曰。本廳軍色從事官金載瓚。身病甚重。勢難察任。改差。何如。傳曰。除拜未久。率爾請遞。已涉不可。長在簪筆。連登筵席。則身病甚重云云。太欠誠實。此草記勿施。卿則損體甚矣。推考。從事官。自政院發牌。以此意傳于都提擧。使之卽刻來現。來現後。都提調草記事。言之。
정조 5년
又以御營廳從事官。以都提調意啓曰。依傳敎。本廳軍色從事官金載瓚。卽爲投刺之意。敢啓。傳曰。知道。
정조 5년
辛丑八月初六日辰時。上御誠正閣。大臣備局堂上。引見入侍時。領議政徐命善。兵曹判書李性源。江華留守徐浩修。工曹判書李命植。刑曹判書金魯鎭。咸春君李昌運。行副司直李柱國。行訓諫院都正李敬懋。大司憲李𡊠。副校理李宗燮。右承旨李在學。假注書李祖承。事變假注書李萬榮。編修官張顯慶。別兼春秋徐龍輔。以次進伏訖。命善曰。秋候乖常。連日陰雨。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。秋雨連注。實爲可悶。故臣於昨日。議於禮堂。以禜祭設行之意。將欲仰請矣。今旣快晴。民事甚幸矣。上曰。非時之兩。連日不止。若過今日。則憂慮實深。今則果無更雨之慮耶。命善曰。西風方吹。似可快晴矣。上曰。旣雨且風。穡事必多受傷。誠可悶矣。命善曰。西風異於東風。似無大段傷稼之慮矣。命善曰。臣伏見夜下傳敎。則一風一雨。每勤宵旰之憂。爲民之聖意。臣不勝欽仰。而臣則猥叨此職。無一分對揚之事。今日賓對。亦無可奏之事。仰孤聖意。只切惶悚矣。上曰。如無可奏之事。則何必無中生有耶。上曰。纂輯堂上。何爲入來耶。命善曰。纂輯堂上。如皆不入。則今日備堂。無以備員。而且以肅謝入闕。故入參矣。上曰。昨夜宣饌於史局。兼有賡韻之事。卿果聞之乎。命善曰。臣於入闕後。始得聞之。甚是盛擧也。上曰。初意則內外史局。欲同爲宣饌矣。聞趙㻐昨不仕進。故外史局。則姑不爲之矣。留待堂上之齊進。當有賜饌矣。命善曰。聞纂輯堂上言。則今日將爲謝箋云矣。上曰。不必今日爲之。姑待後日。同爲可也。上曰。纂輯諸臣。晨入暮出。可謂勞矣。命善曰。可爲疏暢。何足爲勞乎。命善曰。此全羅監司朴祐源狀啓也。以爲本道綿農。已辦失稔。許多番布。萬無本色辦備之道。從民願以純錢上納事。令廟堂稟旨分付爲請矣。今年穡事。田農遜於畓農。至於木花。最爲被傷。各樣身布之參半備納。果有艱辛之慮。依狀請以純錢上納事。分付。何如。上曰。依爲之。出擧條命善曰。年分事目。及今頒布然後。道臣巡審時。災實分等。可以磨諫擧行。戶曹判書鄭民始。俄因特敎。纔已出牌。而各別申飭行公。使之一兩日內。卽爲啓下。何如。上曰。依爲之。出擧條戶曹判書鄭民始。申飭行公。年分事目。一兩日內。磨鍊以入事。榻前定奪命善曰。秋務方殷。曠官一時爲悶。未下直守令。一兩日內。催促辭朝。何如。上曰。依爲之。出擧條未下直守令。不多日內。催促辭朝事。榻前定奪命善曰。聞銓堂之言。動駕時陪從及秋夕享官。實無分排之道云。卿宰二品以上。侍從堂上堂下罷削人員。別單書入。以俟處分。何如。上曰。依爲之。出擧條卿宰侍從罷削人員。別單書入事。榻前定奪命善曰。貢市堂上有闕。代吏曹判書李衍祥。兵曹判書李性源差下。使之察任。何如。上曰。依爲之。出擧條吏曹判書李衍祥。兵曹判書李性源。貢市堂上差下事。榻前定奪命善曰。戶判例兼惠堂。而以惠堂除戶判者。前後仍帶。非止一二。戶曹判書鄭民始。所帶惠堂之任。使之仍爲兼察。何如。上曰。依爲之。出擧條惠廳堂上鄭民始。仍爲兼察事。榻前定奪上曰。今日宗廟景慕宮奉審。何提調進去乎。命善曰。宗廟則判府事李徽之進去。景慕宮則臣當進去矣。上曰。纂輯堂上先退。工判進前。命植進伏。上曰。其間抄出。爲幾何年條耶。命植曰。抄出者。爲二十年年條矣。上曰。二十年年條抄出之役。費幾許日子耶。命植曰。自去月二十五日爲始。其間爲十餘日矣。蓋五十三年年條中。四十三年年條。則今望間。似可盡抄。而其餘十年年條。則恐或差遲矣。上曰。何爲差遲耶。命植曰。將以政院日記抄出。故自不得不差遲。然今月之內。庶可完役矣。上曰。堂郞其果着實爲之耶。命植曰。雖無飭敎。豈敢少懈。而況有飭敎乎。今方着實爲之矣。上曰。夜漏漸長。可以繼夜爲之耶。命植曰。臣則以眼昏之故。不敢爲夜役之計。而雖以他堂郞言之。兼晝夜爲之。則恐有所妨矣。命命植先退。命善曰。駕轎馬單子中。雖以十匹改下。而事體莫重。不敢奉承。自本寺謹當依數待令。而至於仗馬置之之下敎。此是五禮儀所載。其所備儀衛之道。恐不宜除減。此亦依前擧行。何如。上曰。依爲之。原傳敎爻周。可也。出擧條上曰。卜馬之不作騎。何也。命善曰。太僕所在卜馬。皆是牧場馬及分養馬故然矣。上曰。然則何不調馴也。命善曰。馬數爲一百四十匹。而一人所受者。至於三四匹之多。故不善喂養。亦不得調馴矣。上曰。馬數旣如前把定。則今可以優如。而下屬亦以爲如何耶。命善曰。各宮房馬三十匹除減之敎。特出於除弊之聖意。下屬擧皆欣悅云矣。性源曰。洪忠道抄上武士。今已入來矣。依前例分排各軍門。何如。上曰。唯。上曰。李秉模供辭判付。卿見之否。旣出滌瑕之意。則不必添罪。故昨已放之矣。命注書持入判付。上曰。李秉模當初被罪。乃是違逋之事。則收敍之後。安敢又復違逋乎。今番飭敎。亦至再至三。而猶不入來。豈有如許紀綱乎。非不欲嚴處。而方今朝著零瑣。若又朝除一人。暮除一人。則必將空朝廷而後已。予之姑從寬典者。非嚴於前而弛於後也。命善曰。其不卽入來。誠有慢蹇之罪。而似由不敢唐突出脚而然矣。上曰。予於沈念祖入侍時。有所言及矣。不得聞之云。僚寀之間。豈有不相通之理乎。飭敎不行於李秉模。今日國綱。可謂末如之何矣。仍命在學。讀判付訖。命善曰。處分誠好矣。上曰。違牌之習。非但李秉模爲然。堂下之官。無情勢者。以三牌不進。視同例事。至於銓官。一出政牌。以違爲事。分義亦豈不顧乎。彼都憲事。予亦以爲慨然矣。初以做事之人知之矣。日昨旣無情勢。而屢次違牌。都憲亦豈不知分義道理。而如是違逋。此無他。俗習皆然故也。如此不已。其弊有不可勝言者矣。命善曰。雖於銓官。若無情勢。則初牌承膺。古例然也。未有若近來之輒事違逋也。命善曰。今番科作士子輩。皆謂善作云矣。上曰。此果實才矣。節製被抄。凡四次云矣。若聽兵判之言。幾乎失實才矣。命下直守令入侍。命書傳敎曰。下直守令入侍。出榻敎萬榮承命出。與淸道郡守李白圭。偕入進伏。命白圭進前。上曰。曾經幾邑乎。白圭曰。開寧金浦密陽矣。上曰。金浦何以遞歸乎。白圭曰。以漕船臭載事。被罪矣。上曰。此時守令。不可久曠。不待夫馬。卽爲下去。可也。命承旨宣諭。在學讀傳宣諭。上曰。副擬落點。曾聞善治之名故也。益須勉之。無孤受點之意。可也。命先退。上曰。此誰之至親耶。命善曰。故府使李益炫之子。與李益炡爲九寸。而以善治稱之矣。上曰。戶判必善爲之矣。命善曰。戶判於財賦上果難矣。命戶判入侍。命書傳敎曰。戶曹判書入侍。出榻敎萬榮承命出。與戶曹判書鄭民始。偕入進伏。命進前。上曰。於卿奚但以財賦用之乎。然而姑授此任。卿須善爲之也。民始曰。臣年少歷淺。未知何次堪任。只切惶悚矣。上曰。年分事目。何間當頒布耶。姑待雨澤狀聞。俵災爲可耶。民始曰。如待雨澤啓聞。則恐或晩時矣。年分事目。先爲頒布然後。隨所報更定俵災。似宜矣。上曰。似不可以昨年比摠爲之矣。命善曰。今年則不可用昨年比摠。嶺南爲九千結。湖南爲七千結矣。𡊠避嫌曰。臣本無似。不合於淸朝耳目之任。而今日賓對之命。特出於爲民之聖意。臣他不暇顧。顚倒登筵矣。以日昨違牌事。責敎截嚴。惶懍之極。無地自容。伊日相箚之後。臣亦違牌。未參朝講。則實有罪同罰異之嫌。不得不連日違傲。及承聖敎。逋慢之罪。自無所逃。其何可一刻晏然於臺次乎。請命遞斥臣職。上曰。勿辭。亦勿退待。出擧條上曰。避嫌善爲之矣。命善曰。都憲以臣箚爲言。而此有不然者。違牌在於臣箚之後。何必以是爲嫌乎。上曰。然矣。都憲將欲久任。須善爲風憲之責。禁戢頑猾。以除民害。可也。雜禁則不爲出牌乎。𡊠曰。雜禁出牌。反爲民弊。故果不出牌矣。命先退。上曰。承旨頃以何事遞去耶。在學曰。以判付誤下事也。命退。承史以次退出。
정조 5년
辛丑八月初六日巳時。上御誠正閣。右副承旨他承旨入侍時。左承旨徐有防。右副承旨閔鍾顯。假注書趙興鎭。記事官金鳳顯。別兼春秋徐龍輔。以次進伏。上曰。李集斗所修摛文院三月講會日記。盡爲考準乎。鍾顯曰。已盡考準矣。上曰。得無誤字否。鍾顯曰。誤字頗有之矣。上曰。原本如或有誤字。竝與原本而釐正。可也。上曰。承旨今番是初除耶。鍾顯曰。往在丁酉年間。待罪本院矣。上曰。承旨與二提學兪彦鎬。爲姻婭間耶。鍾顯曰。彦鎬於臣。爲姑母夫矣。上曰。與故相閔鎭遠。爲幾寸親耶。鍾顯曰。在臣爲從祖矣。上曰。今番釋菜時。儒生入參者幾何耶。鍾顯曰。每當到記時。則京外多士。其集如雲。而及至釋菜時。散而之四。故年年大享。執事分排。每患不足。至有以一人兼數事之擧矣。上曰。此亦關係士習。誠悶事也。上曰。承旨爲國子長時。月講旬製。連爲課試否。鍾顯曰。連有飭敎。故不敢廢閣。果爲設行。而未見其實效矣。上曰。賢關之弊。一至於是。何以則勸奬而興起耶。有何矯救之策否。鍾顯曰。恐非一朝一夕之所可矯捄矣。臣知識魯莽。且無平日所講究者。別無意見之可以仰對。惟在博詢諸臣。周咨衆議。必有大更張大變通然後。庶有矯正之望矣。上曰。京華士子。卽是日後卿相。若使濟濟靑衿。齊會太學。冬詩夏禮。以盡其培養作成之道。則其在需材育英之方。豈不好也。而士習日渝。文風不振。首善之地。未聞興起。賢士之關。不免空虛。予庸慨然矣。何以則使京華士大夫子弟。樂赴於太學耶。鍾顯曰。儒生輩所樂赴者。不過爲科擧而已。凡於節製試取時。殿試直赴。雖非可論。而至如直赴會試之例。時或許之。則多士輩。似當聳動而樂赴矣。上曰。向日筵中。以科制事。有所酬酢。承旨亦聞知否。鍾顯曰。未及聞知矣。上曰。科場僥濫之弊。莫甚於近年。故予所以罕設科試者。蓋欲其正士趨而息奔競也。大抵圓點科之設。乃古制。而亦實才之所樂赴者。故先正趙憲。還自上國。亦以圓點科事。至有疏請。以此觀之。圓點科之本意。誠好矣。予意則不必分行講製。依一經講例。或先講後製。或先製後講。以爲定制。則儒生輩。講製兼備然後。方可赴擧。將必有實效矣。鍾顯曰。誠如聖敎。則本末無倒置之患。而儒士多樂赴之人。其在作興之方。必有顯效矣。上曰。雖在朝著之上。亦未盡端本之治。則彼儒生輩。何足論也。第士習之澆漓。良可嘅然矣。以向來學儒疏言之。其可成說乎。鍾顯曰。聖敎至當矣。聞爲無識鄕儒輩所慫慂。初不回通於本館云矣。命書傳敎曰。右副承旨馳詣文廟。同副承旨馳詣風雲雷雨祭所。史官三員。分詣漢江三角木覓節祭所。奉審摘奸以來。命書榻敎曰。騎馬三匹立之。命書榻敎曰。再明日文臣製述時。專經文臣未應講一員。一體待令。命退。承史以次退出。
정조 5년
辛丑八月初六日申時。上御誠正閣。左承旨入侍時。左承旨徐有防。假注書李祖承。記事官金鳳顯。別兼春秋徐龍輔。以次進伏訖。上曰。同副承旨。持各處摘奸擧案及成均館擧案入侍。賤臣承命出。與同副承旨黃昇源。偕入進伏。有防曰。前承旨趙時偉。以殿座時及動駕時。則建陽門傳標信往來事。陳請蒙允矣。再明日殿座時。亦以標信擧行乎。上曰。依例爲之。可也。有防曰。同副承旨。則當於入侍承批矣。右副稟啓。則何以爲之乎。上曰。以知道書出。可也。命昇源讀奏成均館擧案訖。上曰。夕食堂到記。問于成均館以稟。仍命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐。左副承旨金宇鎭坐直。右副承旨閔鍾顯坐。同副承旨黃昇源坐直。注書二員未差。假注書趙興鎭仕直李祖承藥院直。事變假注書李萬榮仕。
정조 5년
李在學啓曰。明日再明日。以殿座相値。聖節望闕禮相値。視事。頉稟。傳曰。知道。
정조 5년
又以奎章閣言啓曰。明日抄啓文臣親臨製述時。應製人員中。前正郞李東稷。方在削職中。不得進參。單子中懸頉以入之意。敢啓。傳曰。知道。
정조 5년
傳于李在學曰。禮曹參議柳義養。正郞李家煥入侍。
정조 5년
傳于黃昇源曰。同副承旨與禮曹參議柳義養。正郞李家煥入侍。
정조 5년
以來十一日。輪對。取稟。傳于李在學曰。爲之。
정조 5년
傳于李在學曰。左副承旨與京畿監司入侍。
정조 5년
以獻納洪秉聖。正言嚴思憲牌不進罷職傳旨。傳于徐有防曰。只推。
정조 5년
黃昇源。以吏曹言啓曰。明日親臨文臣製述時。左右通禮。不可不備。而右通禮金基正。在外未肅拜。今姑改差。其代。口傳備擬以入之意。敢啓。傳曰。知道。
정조 5년
吏曹口傳政事。以具修溫爲右通禮。
정조 5년
黃昇源。以禮曹言啓曰。臣義養。依下敎。本曹謄錄釐正時。實入物力。就議廟堂。則領議政徐命善以爲。紙地筆墨。若令各司。依例進排。則當此寶鑑纂輯方張之時。不但貢人之貽弊。不可不念。且以貢價計減。必將倍入。戶曹所在太白城餉發賣錢三百兩。爲先劃給。自本曹撙節入用。如或不足。更議區處。事甚便宜云。依此擧行。何如。傳曰。允。
정조 5년
李在學。以弘文館言啓曰。新除授副校理李鼎揆。時在慶尙道慶州地。修撰姜彝正。時在洪忠道公山地。經筵入番事緊。請竝斯速乘馹上來事。下諭。答曰。依啓。
정조 5년
徐有防。以兵曹言啓曰。卽接北所衛將牒報。則集禮門北邊一間椽木蓋瓦。因雨滲漏頹落云。待闕內各處修築之時。一體修改之意。分付該曹。何如。傳曰。允。
정조 5년
黃昇源。以義禁府言啓曰。泰安郡守申載文。拿囚之意。敢啓。傳曰。知道。
정조 5년
戶曹判書鄭民始疏曰。伏以。臣自叨晉秩之命。益切履氷之憂。感恩畏義。不得不黽勉供職。而日夜悸恐。數月于玆矣。地部除旨。又下於夢想之外。聞命惝怳。措躬無地。噫。六官之長。孰非緊重。而度支之任。號爲繁難。筦財賦出入之數。權上下損益之政。使國計不至闕乏。民生不知病困。苟非才猷兼備。心計優長者。莫或能之。況今諸道水旱之報。相續登聞。目下俵災之方。前頭調度之策。俱非如臣顓蒙。如臣生疎。所可堪承。今乃不問人器之當否。踐歷之如何。擧而畀之。不少難愼。以拙工而任匠師之責。其不血指汗顔。而敗其事也。幾希矣。嗚呼。臣以無似之質。最蒙不世之遇。區區自效者。雖在於殫竭奔奏。而若其才所不逮。力所不及者。亦不敢冒昧承當。以累聖簡而妨國事也。不然。臣豈敢爲備例飾讓之計。以重不誠之罪乎。適値齋日。控籲路阻。牌召屢下。逋慢是懼。雖不免章皇出肅。而因仍盤礴。義所不敢。且兼管惠局。雖多已例。而才具不及於前輩。冒膺徒近於兠攬。在臣私義。不但萬萬不安。淸朝官人之政。亦不當若是苟簡。反復參倚。實難晏如。玆敢不避瀆擾。仰暴衷懇。伏乞聖慈。俯賜鑑諒。亟許遞免。千萬幸甚。答曰。省疏具悉。宿趼之地。長亞何別。卿其勿辭。卽速行公。
정조 5년
大司成趙時偉疏曰。伏以。臣之日昨暫出。夫豈堪膺而冒膺也哉。享禮隔日。淸齋在卽。變通無路。逃遁不得。棄廉隅。怵畏義分。章皇肅命。備數將事。而夤緣副急之會。蹲冒匪分之任。是豈理也哉。噫。聖朝官人。若器待物。小大長短。各有攸當。若臣愚鈍之姿。蔑裂之識。雖在斗筲之細。無足以稱其器。而幸際休明之世。偏蒙簡拔之恩。玉署銀臺。華顯極矣。長諫佐銓。兠攬遍矣。祗緣臣感激積中。欲以筯力而自效。淵鑑在上。固知姸媸之莫逃。前後踐歷。率是僥濫。而抗顔趨命。若固有之。則今於見職。亦旣乍膺矣。前此陳籲。未獲登徹。今又瀆擾。極知煩猥。而第臣自在幼少。出入泮庭。習見太學師道之尊。嘗以謂今之大司成。卽古司徒之官耳。坐皐比之席。揖諸生而進退之者。其責至重。其職至榮。朝廷官爵。孰非難愼。師儒長席。尤豈人人之所擬議者。而不料文治丕新。才彦非乏之日。居然以此任責此身。使之執事於舍菜之班。與縫掖章甫。而周旋俎豆之列。自顧人器之不襯。非啻負乘之爲災。滿心惶駴。不火而熱。眞是赧赧然怪底事也。夫人士作成。治化之要。冑子敎迪。成均之職。庠序舊制。尙矣無論。雖以職掌內應例擧行者言之。每旬講會。所以論說經義。逐朔製試。所以勸課功令。以臣鹵莾。聽講而何所發難。考製而何擇工拙。自知者如是。而猶且貪榮冒寵。淟涊盤礴。不思所以自處。上累則哲之明。下招多士之譏。則不量而入。其罪如何。揣分度己。益切濫竿之愧。參前倚衡。惟有循墻之義。玆敢收拾未徹之章。罄暴必辭之情。伏乞聖慈。天地父母。諒臣言之非出例讓。念臣職之不可仍據。亟命刋改。使名器不辱。微諒獲遂。千萬幸甚。答曰。省疏具悉。爾其勿辭察職。
정조 5년
持平任希遠疏曰。伏以。臣庸愚顓蒙。最居人下。早竊倖科。濫叨省署。涯分溢矣。榮願極矣。實不意兩臺淸銜。至及於百無肖似之賤品。一除再除。旋授旋遞。臣誠驚惶感潡。不知所以自措。他人見之者。但知臣門閥之有可藉。不識臣言議之無可用。淸朝諫諍之職。至臣而益輕。壞無餘地。臣非不欲抵死巽避。以少寬鵜梁之刺。而只以上畏嚴命之來迫。下因討逆之事急。終未能堅守循墻之懇。前後登對傳啓。蓋非一二。有未暇於他餘論事。以裨我殿下淸明之治。逐隊揚揚。視若固有。顔厚有靦。臣亦自知。人將謂臣爲何如人哉。名器之玷汚。官謗之來速。亦知其在於不日之間耳。伏乞聖明。諒臣由中之懇。察臣難冒之忱。亟削臣所帶職名。以淸仕路。以安愚分。不勝千萬之幸。仍伏念臣雖不以言官自居。前後之冒昧承膺。只在於懲討一事。而出則憂憤所激。有不容終默者。玆敢終始悉陳之。臣聞君臣之義。無所逃於天地之間。將而必誅。古今不易之木典也。今此鄭妻與龜柱之窮凶極惡。豈特曰將而已哉。表裏相煽。內外交搆。雖若兩加排軋。而實則合勢桀逆。幸賴先大王至仁至慈。宗社靈長之運。殿下得有今日耳。何辛五六年間。天鑑赫然。凶肚逆腸。畢露無餘。由是環東土含生之類。孰不扼腕切齒。壹思食肉而寢皮。然且三司爭執之啓。殿下乃反一味含忍。循例數字之批。終始爲拒塞言者之資。臣等之竟不能牽裾碎首。快承一兪之音者。罪莫大也。古語有云。皐陶曰殺之三。帝曰宥之三。大槪君上主恩。臣下主法。若在可殺可宥之間。上之所以曰宥。下之所以曰殺。亦各從其主恩主法之故耳。元非罪在可殺。而帝故爲宥之之辭。在可宥而皐陶故爲殺之之辭。不然。四凶之加天誅。帝又何爲而不留時而亟行之也。顧彼兩凶之罪。非但國人皆曰可殺。諸大夫皆曰可殺。殿下亦知其可殺。又何爲而靳允之也。臣愚死罪。妄竊料殿下。以彼兩凶。實先王之所鍾愛。慈殿之至近親。只欲施之以法外之恩。寧屈王章。而欲全其親親之大恩。此則萬萬有大不然者。管蔡非周公之同氣。薄昭非太后之母弟乎。然且周漢。不以屈法伸恩之擧。則殿下又安得獨異於古帝王天命天討之大法也哉。至若國榮德相之訖今不行誅討之典。臣尤竊惑焉。彼國榮。蒙殿下眷遇之隆。荷殿下倚毗之重顧。何如。而渠反貪天爲功。倒執太阿。竊顓威福。惟意低仰。首尾四五載之間。國人之痛心疾首者。爲日固已久矣。甚至沮遏大計。逆腸綻露。殿下若不及燭其凶情則已。今旣知之。而乃反不加之以明白之誅討。自致仕而爲放歸。自放歸而爲坐死牖下。我殿下天地好生之德。雖曰無所不被。若施之於窮凶巨慝之如國榮者。臣竊以爲千萬錯謬也。彼德相者。元無一毫近似於儒者模樣。特爲國榮之傀儡。國榮之僕隷。頤指氣使。一言一動。無不受嗾於國榮。四字凶言。實爲渠萬戮猶輕之一斷案。而一番究問。猶且稽延。則亦豈非失王章之大者乎。至於樂純之陰譎奰慝。怙勢負恩之罪。固宜亟殺無赦。而況國榮方有收孥之請。渠亦當被應坐之律。豈可使一向偃息於咫尺郊坰之間。而煥億之妖邪側媚。謟附跳踉。陰謀祕計。綢繆於兩賊之間。窮凶情節。尤極痛惡。而邦刑未加。官秩自如。則此可謂國有法乎。他餘諸賊之假息海島。逞凶肆惡之徒。固不可使一日容貸於覆載之間。以貽國家無竊之慮。伏願殿下。快揮乾斷。三司之前後所請。一竝允許。神人之憤。庶可以少洩。王綱之振。亦自此而大擧矣。答曰。省疏具悉。已悉諭。爾其勿辭察職。
정조 5년
辛丑八月初七日辰時。上御誠正閣。左副承旨入侍時。左副承旨金宇鎭。假注書趙興鎭。記事官金鳳顯。別兼春秋金載瓚。以次進伏。上曰。今番到記科科作。外間以爲何如云耶。宇鎭曰。科作出後。見之者。皆以爲善製云矣。上曰。晷刻構成。工程最深。誠是實才矣。宇鎭曰。所抄日記。今方正書。而日記中。不但誤字之甚多。且其所錄。甚是疎漏。至於慶運宮動駕時入侍筵話。亦多有疎略處。故取見伊時政院日記所載。則全沒事實。太近草率。無所憑考矣。上曰。丙申二月。在春宮時上疏。不載於政院日記。雖未知委折之如何。而其時疏本。旣有藏之藝文館之敎。故或者未見疏本而然矣。別兼春秋。開庫搜出。俾爲書入日記之地。可也。上曰。昨日釋菜。儒生擧案。不得成數。至有以一人兼數事之擧。此亦關係士習之一端也。四學儒生。則自是定額。故無不入參。而太學生進。則其數極少。將事之列。不成濟濟。莫重先聖之享。有此苟簡之嘆。寧不塞心哉。當初來集。只爲到記科。而纔過到記。遽皆散去。士習之渝下。已無可言矣。日昨前國子長。亦以矯救之無策。有所云云。而圓點科設行。甚好爲言矣。宇鎭曰。士習之不古。誠如聖敎矣。上曰。外纂輯廳諸堂。所編次者幾許。而今月內。何當完畢云耶。宇鎭曰。臣父近日。以日記考閱事。未能躬進者。殆五六日。而以該廳下吏所書送觀之。其間編輯。爲二十餘年。以此推之。今月內庶可訖功矣。上曰。昨日藝文館宣醞後。所下御製。亦送于領府事處。使之賡進矣。領府事之言。果何如耶。宇鎭曰。臣父奉覽宸章。以爲此誠昭代盛事。而御製詩甚好云矣。命書傳敎曰。禮房承旨。馳詣受香所。摘奸以來。命書傳敎曰。吏房爲禮房。命退。承史以次退出。
정조 5년
辛丑八月初七日巳時。上御誠正閣。同副承旨禮曹參議正郞。同爲入侍時。同副承旨黃昇源。假注書趙興鎭。記事官金鳳顯。別兼春秋林錫喆。禮曹參議柳義養。正郞李家煥。以次進伏。上曰。明臣奏疏裒輯之役。今幾爲之耶。義養曰。幾乎告成矣。上曰。向聞金鍾秀之言。則可考冊子。尙多未見者云矣。義養曰。弘文館所在皇明奏疏。只有五卷。而篇秩散落。無以考見。故博問于閭巷間。近始求得。方欲出送于金鍾秀處矣。上曰。得之於誰家耶。義養曰。李養鼎之冊也。上曰。予亦欲一見之矣。義養曰。臣又得明史輯略一部。以之憑照於明臣奏疏編次之時。頗有相助之益矣。近聞明統正宗一冊。在於原州地文臣朴思默家。卷帙浩多。至爲五十餘卷。而明臣奏疏。皆載其中云。故將欲借來矣。上曰。今日以職掌中事。有下詢者。使之入侍矣。向有春官志纂成之命矣。幾何爲之耶。義養曰。姑未成就矣。上曰。禮曹乃邦家典禮所掌之司。而尙未有一統文字。甚是闕典也。如五禮儀續五禮儀。凡係節文間可考文字。廣加蒐輯。詳備載錄。以爲一通成書然後。可作日後憑考之資矣。至如儀註。則尤有關於大小禮之儀文節次。而其於隆殺存刪之間。不可無憑照而考據者。一依宗廟儀軌之例。隨出隨錄。以次添入。則雖以無識吏胥庸鈍郞官。於其考出奉行之時。有何眩疑錯謬之患乎。家煥曰。凡作書之法。先定規模然後。方可成書矣。禮曹所在謄錄冊。不過吏胥輩立張所錄。故錯亂混糅。難於考閱。臣意則以爲分類編次。各立名目。作爲一通文字。似好矣。義養曰。禮曹謄錄冊。改爲謄出則好矣。而紙地難辦。工役甚大矣。上曰。自何年爲始有之。而紙地所入。亦當爲幾許耶。義養曰。殆至四百餘卷。故工役甚浩多矣。上曰。以其本割付。則可以爲之耶。所入物力。亦當爲幾許。家煥曰。謄錄冊數。爲四百七十卷。凡事係禮曹者。無一遺漏。皆入於載錄中。更爲謄出。則可爲日後考閱之資矣。以儀註言之。毋論巨細緊慢。廣爲蒐錄然後。禮雖同。而儀節之或同或不同者。日後考閱時。可知其隨時推移之義矣。上曰。然矣。必須先立其大本。次定其規模然後。可以成一統文字矣。義養曰。聖敎至當矣。上命家煥曰。春官志卽爾家所纂。於爾便同箕裘之業。爾其續次纂定。期於成就。則豈不好耶。義養曰。春間景慕宮展拜時。以百官拜位之設於中門內外當否。詳考以奏事。伏承下敎。其後詳考宮園儀。則百官展拜位。果設於中門內矣。宮園儀旣成之後。有聖敎百官展拜出於中門外。而禮曹果無下敎謄置。故今春亦依宮園儀所錄。而成出儀註矣。今若以中門外爲定。則宮園儀之內字。改以外字洗補。少無所難。而然而問禮曹該吏。且參以禮意。則展拜時。百官入中門內展拜當然矣。大祭時則入內庭。將有行禮之節。故百官先行再拜於中門外。而展拜時。則是日行禮。只是此一次再拜而已。更無他禮節。故入庭展拜當然矣。上曰。然矣。義養曰。頃日待罪喉院時。有大學衍義目錄圖式。出草本之敎。故其時草草書入矣。近來臣久爲閒居。故更思一本出草矣。上曰。與向來所出本。有何異同。詳略之別耶。義養曰。其時倉卒中。列書目錄之下。只書經傳句節所自出之書名及數爻而已。不書以出自何篇何章。則殊欠開卷瞭然之義。故今番更出一本。而元目錄下。更書小目錄。書以某句出於某書某篇。其餘凡例。亦依此爲式。今則一覽可知其句節之出處。雖欲推見本文。以目錄所載推之。則亦甚便易矣。上曰。然則送于同副。以爲入之。可也。命書傳敎曰。大小典章。皆屬禮曹。而文書散逸。凡有擧行。無以便考。業欲彙類合編。以爲一開卷瞭然之地。迄今未遑矣。此堂郞此等事。素知其誠勤。謂之得人。可也。禮曹參議柳義養。正郞李家煥。本曹釐正堂郞差下。使之專意蒐輯。且聞本曹謄錄數。近五百卷。此外刊本諸書。勢將統成一套。係是邦家典禮文字。事面不輕。容入物力。就議廟堂。停當後草記。又命書傳敎曰。禮曹參議柳義養。正郞李家煥。本曹有擧行事。畢役間。切勿移擬他職事。分付該曹。公會勿參。差祭安徐。竝依設廳堂郞例爲之。上曰。我朝典章文獻。非爲不多。如經國大典五禮儀續五禮儀大明律續大典等編。燦然畢具。可見列朝經邦之蹟。而但或有繁瑣之處。或有疎略之嘆。至如文獻備考。則允爲朝家之大文字。而纂輯之時。亦不無詳略失當之歎。業欲大加蒐輯。作爲一統成書。以備一代成憲。曾有所敎於重臣徐命膺。而尙未斷工。且況春官典禮。尤是有國之彝章。而該曹所謂謄錄者。只憑下吏之雜謄。載在亂草。氄瑣繁漫。每當可考之事。輒以無例爲對。此豈不大可悶嘆處乎。曾無擔當任事之人。尙不得撮要刪煩。編成一書。予之耿耿於此久矣。今以此事。一委於參議及正郞。堂郞勤心勵精。無或少懈。俾得有實效。則是副予今日之諭矣。其各惕念。可也。義養曰。我東素以小中華爲名。而文獻之不足。亦莫如我東。臣每慨然于此矣。今承下敎。臣敢不恪勤修擧。以副聖意之萬一乎。命退。諸臣以次退出。
정조 5년
辛丑八月初七日午時。上御誠正閣。左承旨入侍時。左承旨徐有防。假注書趙興鎭。記事官金鳳顯。別兼春秋金載瓚。以次進伏訖。上曰。以諸翰林時政記修入事。前後飭敎。不止一再。而尙不修納。事甚訝惑矣。有防曰。諸翰林近來。則連以別兼入直。故似不得專意修之矣。上命載瓚曰。爾之所修。幾許爲之乎。載瓚曰。近纔始修矣。上曰。初十日似可畢修乎。載瓚曰。連爲入直。而明又應製。故似無餘日矣。上命書傳敎曰。以番次。必作推托之端。未修史別兼。修史間。特爲給由。皆令初十日修納。過此日竝捧禁推傳旨。畢修後。草記放送。上曰。別兼修史間。旣已給由。令政院申飭。命書傳敎曰。京畿監司來待。命退。承史以次退出。
정조 5년
辛丑八月初七日未時。上御誠正閣。奉審承旨入侍時。右承旨李在學。假注書趙興鎭。編修官張顯慶。記事官金鳳顯。以次進伏訖。上曰。今日傳香處。幾處乎。在學曰。社稷及慶基殿矣。上曰。祭報府持入乎。在學曰。未及持入矣。上曰。然則讀諸執事擧案。在學讀奏訖。命書傳敎曰。以纂輯事校正事。纔有飭敎。又以議讞事。自政院下諭。而間因閣事。又有召命。前後催促。非至一再。況今新授本任。陵幸當前。尤不容在鄕虛縻。本心洞悉。旣無情踪之可言。人言過中。擧世所知。若此而迄無動靜。揆以分義。果如何哉。兼禮曹判書蔡濟恭。從重推考。申飭上來行公。在學曰。明日製述時。纂輯諸郞廳中。當赴製述者。何以爲之乎。上日。不過半日間事。使之應擧。堂上中應參侍衛者。亦令進參事。分付。命退。承史以次退出。
정조 5년
辛丑八月初七日申時。上御誠正閣。京畿監司入侍時。京畿監司李亨逵。左副承旨金宇鎭。假注書李祖承。編修官張顯慶。記事官金鳳顯。以次進伏訖。上曰。碑役今至何境。而可以及期刻出乎。亨逵曰。碑石幾盡刻出。而所餘字數。爲一百四十字。再明或明夕間。可以畢刻矣。上曰。畢刻後。則卽當印出乎。亨逵曰。刻出後。又當斂定疏滌。自費數日之力。而十二日間。將欲運致於碑閣所。其前一二日。似可印出矣。上曰。碑石寫本北漆。其果何如耶。亨逵曰。北漆果善爲矣。碑役今將垂畢。原寫本則當還奉于內閣乎。上曰。唯。上曰。寫本出往時。何以爲之乎。亨逵曰。寫本奉往時。臣於南門外祗迎。而鼓吹儀仗。則自京進排矣。上曰。碑閣大門。在於路傍乎。亨逵曰。然矣。下馬碑。不可無之。故已於數昨。刻出豎之矣。亨逵曰。碑石奉安時。臣謹當陪往。而民邑貽弊。實爲不些。定差員奉往。恐無不可。敢此仰達矣。上曰。唯。上曰。碑役所入物力。想甚不少。果爲幾何乎。亨逵曰。所費幾至七千餘金。而太半是役軍之價矣。上曰。今番陵幸時所入。何以措置。而橋樑亦已修改乎。亨逵曰。橋樑則將於趁期修改。故十三日間。當發摘奸之行。而凡於應入物力。曾已區劃措置矣。上曰。若於臨時。雖或退行。想不至民邑之弊。卿其知悉此意。不必預先擧行。凡於治道應行之事。須相機爲之。可也。上曰。京畿中軍誰某。而中軍所管。爲何事乎。亨逵曰。中軍則是前定平府使金處漢。而所管則驛馬次知矣。上曰。公都會。則都事當主試乎。亨逵曰。然矣。上曰。然則承旨必知之矣。公都會設場時。果有器具乎。宇鎭曰。臣於待罪都事時。果行都會之試。而其時所見。如廣州竹山兩邑。則實有器具。而其他列邑。則可謂不成貌樣矣。命亨逵先退。上曰。春坊日記抄謄之事。其果何以爲之。而李在學所修者。亦爲幾何乎。宇鎭曰。臣則今方抄謄。而姑未完訖。李在學所修。幾至垂畢云矣。命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐。左副承旨金宇鎭坐。右副承旨閔鍾顯坐直。同副承旨黃昇源坐直。注書二員未差。假注書趙興鎭仕直李祖承藥院直。事變假注書李萬榮仕。
정조 5년
傳于李在學曰。製述居首禮曹正郞李家煥賞典。考例捧傳旨。
정조 5년
黃昇源啓曰。明日聖節望闕禮習儀時。諫院無進參之員。除在外外。未肅拜呈告人員。竝待開門牌招。以爲進參之地。何如。傳曰。允。
정조 5년
李在學。以禮曹言啓曰。今此製述殿講時。副司果李命勳。謂有身病。副正字李重趙景逵。曾已因傳敎。飭關該道該色之後。竝爲起送事報來。而承文院擧案中。李重則以忠州在外懸頉。趙景逵則部官所報中。自韓山姑無上來之事。俱不得進參。誠極駭然。竝爲禁推。何如。傳曰。允。
정조 5년
徐有防。以兵曹言啓曰。今此行幸時。交龍旗預爲調習矣。今亦依前例。旗與竹。出郊外試習之意。敢啓。傳曰。知道。
정조 5년
黃昇源。以義禁府言啓曰。權知承文院副正字池德斌。拿囚之意。敢啓。傳曰。知道。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨金宇鎭坐直。右副承旨閔鍾顯坐。同副承旨黃昇源坐。注書二員未差。假注書趙興鎭仕直李祖承藥院直。事變假注書李萬榮仕。
정조 5년
李在學啓曰。明日常參經筵。取稟。傳曰。只晝講。
정조 5년
有政。吏批。判書李衍祥進。參判李敬養病。參議未差。左承旨徐有防進。以金載瓚爲校理。鄭東浚爲副校理。徐龍輔爲副修撰。宋翼洙爲漢城判官。李爗爲典籍。鄭東浚爲西學數授。徐龍輔爲東學敎授。金載瓚爲南學敎授。金翊休爲獻納。鄭喆祚爲正言。
정조 5년
兵批。判書李性源進。參判鄭昌聖病。參議金尙集入直進。參知兪恒柱病。右承旨李在學進。以金朝潤爲同知。李慶遇爲僉知。具世元爲五衛將。尹光宇爲五衛將。閔光升爲訓鍊副正。李奭培爲武兼。柳相燁爲武兼。李炡一爲景福將。南履五爲法聖僉使。尹壽民爲都摠經歷。李運祥爲宣傳官。司直徐有寧蔡弘履洪秀輔洪檢趙瑍李義行柳孟養。具八柱爲宣傳官。邊慶遇爲兼司僕將。
정조 5년
傳于金宇鎭曰。宣傳官望。更爲擬入。
정조 5년
李在學。以弘文館言啓曰。今日政新除授玉堂。待下批仍牌招察任。何如。傳曰。允。
정조 5년
金宇鎭啓曰。大司憲李𡊠。疏批已下。待開門一體牌招。以爲次對進參之地。何如。傳曰。允。
정조 5년
傳于李在學曰。掌樂主簿李集星。汰去傳旨。旣已勿施。則敦寧主簿金載久。亦當自如。而該曹不能覺察。有此誤稟。吏判推考。
정조 5년
傳于徐有防曰。陵幸當前。承傳無可合之人。侍衛輪番之任。又不可兼察。兼司僕將邊慶遇。本職改差。今日政以年少有身手健脚力解事務善傳命人。各別擇差。
정조 5년
金宇鎭啓曰。明日次對。兩司長官。當爲進參。大司諫金夏材。待開門牌招。以爲入侍之地。何如。傳曰。允。
정조 5년
李在學。以奎章閣言啓曰。奉謨堂奎章閣今八月朔望前奉審。以明日進詣擧行之意。敢啓。傳曰。十三日爲之。抄啓文臣今朔初次講。以何日出令乎。旬後卽爲擧行。以奉審前爲之。
정조 5년
李在學。以纂輯廳言啓曰。纂輯堂上一員。旣已加差。郞廳苟簡。前正言宋銓差下。令該曹依例付軍職。使之卽爲仕進。何如。傳曰。允。
정조 5년
以校理金載瓚。副校理鄭東浚。副修撰徐龍輔。牌不進罷職傳旨。傳于李在學曰。只推。
정조 5년
又以弘文館言啓曰。本館下番副修撰金翊休。移拜獻納矣。下番闕直。事甚未安。校理金載瓚。副校理鄭東浚。副修撰徐龍輔。旣有只推之命。竝卽牌招。以爲推移入直之地。何如。傳曰。竝待開門牌招。備員開講。
정조 5년
金宇鎭。以兵曹言啓曰。兼司僕將吳載光。身病猝重。多日調治。差復無期。萬無供職之望。呈狀乞遞。動駕不遠。領軍之將。不可暫曠。今姑改差。其代。口傳差出。以爲領軍之地。何如。傳曰。允。
정조 5년
黃昇源。以義禁府言啓曰。製述文臣副司果李命勳。專經文臣權知承文院副正字李重趙景逵等推考事。傳旨啓下矣。李命勳今方待命。卽爲拿囚。而李重時在洪忠道忠州地。趙景逵時在韓山地云。依例發遣府羅將。竝拿來。何如。傳曰。允。
정조 5년
又以義禁府言啓曰。寶城郡守閔百彬。拿囚之意。敢啓。傳曰。知道。
정조 5년
又以義禁府言啓曰。前佐郞崔命麟。拿囚之意。敢啓。傳曰。知道。
정조 5년
金宇鎭。以義禁府言啓曰。慶熙宮前衛將朴大根。拿囚之意。敢啓。傳曰。知道。
정조 5년
大司憲李𡊠疏曰。伏以。臣本無似。累叨見職。有命輒膺。黽勉行公者。誠以沐浴義重。他不暇顧。或疏或啓。沬血致討。凡幾遭矣。迄今數年。相持如舊。輿憤未洩。國體徒損。此莫非臣誠意淺薄。不能孚格之致。不職之罪。固無所逃。顧今蔑效之地復據。慙恧之心尙切。而惟是憂憤所激。不容自已。玆敢略控愚忱。惟殿下裁察焉。嗚呼。舊賊未鋤。新逆愈憯。至若國榮之罪犯。無非劇逆大憝。固不可晷刻容息於覆載之間。而聖度寬假。只加還鄕之罰。陰誅先及。未施肆市之典。此何以懲亂賊而正人心乎。收司之律。公議未發。而兪音尙靳。王章未伸。且其叔樂純。固有應坐之律。而況其三大罪案。已悉於合辭。昭布於中外。豈可使偃處郊坰。任其行止。此非但失刑之歎。亦不無伏莾之憂矣。噫嘻。義理晦塞。亂逆層生。以至於德相而極矣。渠本鄙夫。徒藉先正之裔。濫竊儒者之名。末乃附麗權奸。羽翼陰謀。遂至於四字凶言。腸肚之相連。表裏之和應。彰露無餘。眞所謂國之逆臣。家之賊子。三尺常憲。寧容少緩。而殿下特以先正之故。不卽致辟。至譬於劉玶李信甫之事。聖意所在。臣豈不知。而此有大不然者。劉李之事。猶是細過。容或有庇覆之道。而若使此人。罪關宗社。事犯惡逆。如德相者。則朱子亦當斷之以義。嚴辭討罪之不暇矣。我殿下凡於此等義理。分析毫縷。而獨於是事。當斷不斷。一味含忍。誅討之典。止於削爵。群情憤菀。去而愈激。而其姪煥億。視乃叔如奇貨。紹介權奸。參涉凶圖。情狀絶悖。罪惡畢露。論其負犯。罪無異德相。凡此諸賊之罪。萬戮猶輕。而目今治逆之道。專事姑息。徒費歲月。將至於國不國而人不人矣。伏願聖明。穆然深思。快揮乾斷。前後三司之請。亟賜允兪。以洩神人之憤焉。答曰。省疏具悉。已悉諭矣。
정조 5년
兼禮曹判書蔡濟恭疏曰。伏以。臣違逋寵命。若不知君臣分義。扶舁殘骸。始得依父母墳墓。歸死之宿計。雖諧。便訣之餘淚未乾。嗚呼。立身揚名。以顯父母。人子之至願。而今臣涉世昧方。身敗名衊。匍匐冤號於宰樹之側。家而爲不孝之子。國而爲不忠之臣。俯仰天地。生亦何爲。千萬不自意。伏見承政院成帖有旨。十行綸音。丁寧諄複。諭之以寶鑑事體之重。申之以洞晳無餘之意。頓首奉讀。一字千涕。最是人之知己心。雖於敵以下。尙有知感之敎。未知千古人臣之獲此於君父者。有幾人也。噫。臣之所以事君者此心也。所以處世者亦此心也。臣則以臣心爲信。生死靡悔。而世之齷齪者。疑恕臣齮齕臣。前茅後殿。戈戟從事。殆不暇乎應接者。無他。不知心故也。臣旣不能剖此心。以眎今人。則可待者。惟千世在後耳。臣之心。良亦悲矣。今殿下特以知己心三字。寵遇臣慰諭臣。士爲知己者死。古人所言。況以臣子。而得之於九五聖人之前乎。朝承此敎。夕死可矣。竊自傷悼者。上有知己之君。而下無容身之所。白首垂死。顚頓漂泊。以纂輯則抱周南留滯之恨。以身世則有阮籍窮途之哭而已。夢想所不到。宗伯特授之恩。講製考試之命。竝下於一日之內。而促還之敎。內閣遙宣。給馬之旨。畿營飛傳。莫非特達之眷。曠絶之渥也。顧此糞土滓穢之賤。其出其處。其有其亡。何關於朝廷之事。而聖心之繾綣不置。至此之極也。噫。臣雖無狀。亦不至於病風喪性。則聖恩豈不知感也。嚴命豈不知畏也。惟是永訣之由。備悉於疇昔之疏。自畫之義。已誓於父母之墓。此不特爲臣全保性命之計。實欲爲朝廷省得許多費心耳。仍念臣有至切之願。寤寐耿耿。而當殿下初服之政。受殿下罔極之恩。不忍以一去字。遽請於殿下之前。今則衷情所迫。不得不一鳴號焉。臣之犬馬之齒。今爲六十有二。前去禮經致仕之年。雖曰未及者有七。竊度聖人制禮之意。四十始許强仕。七十乃致。則計其立朝事君。不過以三十年爲限耳。臣二十四。僥倖決科。涵泳於兩朝雨露之天。翺翔於六部雄腴之地。至今日而尸位竊廩。恰爲三十有九年。則視禮經當致之限。只見其所過者爲九年。而未見其有不及者也。況險途難盡。憂畏損神。形殻雖曰蠢動。其中則前忘後失。左迷右錯。直一腐朽無用之物耳。特以簪履之恩。未忍中道而棄捐。姑欲崇班之羈縻。而其奈於國家事。無少補益。而只益朝象之不靖。何哉。宋臣歐陽脩有言曰。人生當觀晩節。吾欲免驅逐。使去年踰六十。連章乞骸。得請乃已。以今觀之。有宋全盛之時。朝著淸明。禮讓是崇。夫豈有驅逐不韙之風。而脩乃以是爲慮。遂保晩節。世道之難。從古已然。而前修高風。邈乎不可及也。今臣驅逐之不足。加之以戮辱然後。始陳區區之懇。如使歐陽脩有知。不亦撫掌於泉臺之下乎。時之不早已矣。雖不可追。而人有所願。天必無不從之理。伏乞聖慈。哀之憐之。許臣以朝賀之奉。則臣謹當卽日登道。叩謝天陛。退守松楸。以卒餘生。瞻天血祝。惟在於斯。情急願結。言不知裁。死罪死罪。臣無任涕泣祈懇之至。箚曰。省疏具悉。不欲捨卿。故勤屢敎。卿其勿辭。斯速上來行公。
정조 5년
辛丑八月初九日辰時。上御誠正閣。軍士房承旨入侍時。左承旨徐有防。假注書趙興鎭。記事官金鳳顯。別兼春秋林錫喆。以次進伏。上曰。戶曹判書入侍。賤臣承命出。與鄭民始偕入進伏。上曰。特授卿度支之任。意蓋存焉。近日以來。度支財用。漸至減縮。一年經費。亦不無不足之弊云。卿旣受此任。凡於錢穀出入之際。記簿存減之節。必須諒宜爲之。毋至罄竭。是所望於卿也。民始曰。臣之才識。百不猶人。而偏蒙特達之恩。致位至此。故殫竭心力。欲效涓埃之報。而今此度支之任。乃一國財簿之所掌。其爲責任。不輕而重。實非如臣空疎之所可堪膺也。且臣所帶惠堂及守禦使。皆國之要任。則豈可一人之所兼帶者耶。臣之圖報一心。燥濕何擇。而至於此職。則自量才識。萬無堪當之望。本兼中一任。特賜遞解。則在臣身庶免負乘之懼。在國事可無僨誤之患矣。上曰。卿言過矣。古亦有惠堂戶判兼帶之例。何必以此過爲辭巽乎。民始曰。臣於戶曹事。姑未知裏面之如何。而聞今年經用。太半匱竭。一歲應入錢數。爲二十四萬兩。而自三月至七月。其間用下。已十五六萬金。重記所留。不過八萬餘兩。臣意則竊以爲春夏以來。朝家曾無別般經費。而所用已至於十四五萬金。則自今八月。至明年三月所用下之錢。又將不下於此數。而以此八萬兩遺在之數。何以爲向後支用之資耶。本曹事可謂茫然。實不勝憂悶之至矣。上曰。今年則國用應下外。元無濫費。而所用若是夥然云。未知何故而然也。民始曰。臣旣未及見文書。故用下數爻。亦姑未知矣。上曰。藥院事。果有矯革之道耶。民始曰。自臣待罪本院以後。凡諸不緊浮費及無名色自中消融者。一傡減省。而至如人蔘。則所存甚零星。方以京貢蔘取用爲計。鹿茸則前日所捧。皆是品劣不堪用之材。此後新捧者。方欲精擇以捧。而如是減省退托之際。下屬之稱冤。恐不能免矣。命退。諸臣以次退出。
정조 5년
辛丑八月初九日午時。上御誠正閣。左副承旨入侍時。左副承旨金宇鎭。假注書李祖承。記事官金鳳顯。別兼春秋林錫喆。以次進伏訖。上曰。別兼修史狀。皆已入來乎。入侍別兼。出往知入。錫喆承命出回奏曰。鄭東浚修史狀。已送銓曹。徐龍輔修史狀。今纔入來。而金載瓚所修史草。姑未入來矣。上曰。連爲催促。使之及於今日內。修納。可也。仍命書傳敎曰。出六諸翰林。皆已修史。今日政擬館銜矣。渠之向日所坐。眞所謂無知妄作也。究其心。一則生疎。二則鄕諳。俾無他意。業已知之。四翰林之一時陞品。而渠獨以微眚。多日滯囚者。殊覺矜惻。時囚罪人李集斗。特爲放送。罪名蕩滌。所修史草。聞已入手。所餘可知其不多。一兩日內修納。使之幸行時。以館職陪班。上曰。昨日三文臣應製。可謂難矣。而至於萬人所睹之地。有此快豁之事。予亦爲幸。然前待敎詩。尤勝於二人矣。宇鎭曰。雖七步之才。無以加此。而至於前待敎。則非但神速之爲貴。燭刻之中。不失體格。誠不易之才矣。上曰。懸板皆已書出乎。宇鎭曰。井間釐正然後。當正書云矣。上日。昨日日記起草後。送示承旨釐正事。已有下敎於趙興鎭矣。注書知入。賤臣承命出回奏曰。未及修正云矣。上曰。連爲催促。使之卽爲修正。可也。仍命退。承史以次退出。
정조 5년
辛丑八月初九日未時。上御誠正閣。左承旨左副承旨入侍時。左承旨徐有防。左副承旨金宇鎭。假注書趙興鎭。記事官金鳳顯。別兼春秋林錫喆。以次進伏訖。上曰。幸行當前。而承傳宣傳官。實無可合之人。誠可悶也。而大抵近來武弁中。可合宣傳官之任絶無。此悶矣。有防曰。誠如聖敎矣。以臣等所見。亦無可合之人矣。上曰。宣傳官望筒持入。賤臣承命出。持望筒入之。上曰。此望筒還出給。更爲擬入事。分付。賤臣承命出。持改望入之。上曰。前後飭敎。不止一二次。而必以此等之類擬。還爲出給。更擬以入事。分付。賤臣承命出。持改望入之。上曰。如具綜者。以居中之人。姑未蕩滌。而擬望入之。還出給。更爲擬入。賤臣承命出。持改望入之。上曰。此望筒首擬之人。能善傳命善行步與否。問入。賤臣承命出回奏曰。以曾經宣傳官。故頗鍊熟云矣。命宇鎭讀蔡濟恭上疏。宇鎭讀奏。命書疏批。又命書傳敎曰。禮曹判書蔡濟恭批下。寶鑑校正之役。事係莫重。至如禮儀使之任。尤屬時急。幸行只隔若干日。如是引入。大損分義。以此意。自政院更爲各別催促。命退。承史以次退出。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨金宇鎭坐。右副承旨未差。同副承旨黃昇源坐直。注書二員未差。假注書趙興鎭仕直李祖承藥院直。事變假注書李萬榮仕。
정조 5년
李在學啓曰。明日以動駕相値。視事頉稟。傳曰。知道。
정조 5년
李在學啓曰。明日展拜時門路。以協陽門下敎。故分付禮曹矣。今此儀註中。以春塘臺誤書以入。當該禮曹堂上。推考。何如。傳曰。不以文字書出。以口傳分付事。責在政院。此等小事。如是做錯乎。其委折知入。
정조 5년
傳于李在學曰。大司諫金夏材許遞。前望單子入之。
정조 5년
徐有防啓曰。今日次對。兩司長官。當爲進參。新除授大司諫。待下批牌招。何如。傳曰。允。
정조 5년
大司諫前望單子入之。鄭志儉落點。
정조 5년
傳于徐有防曰。大司諫先入侍後謝恩。
정조 5년
兵曹口傳政事。以白翼鎭李星會爲宣傳官。
정조 5년
傳于黃昇源曰。近來軍士房擧行。大不如前。爲先從重推考。
정조 5년
備忘記。觀此禁府錄啓。獄囚至於三十餘人之多。判堂各別催促。斯速上來議讞。其中時囚罪人金廷遇鄭彭齡沈觀之李夏芳李思祚黃泰彦申載文南正圭閔百彬兪任柱李命勳等所坐。皆不甚重。令次堂考律勘放後草記。李起尙李琦龍尹弼成宋濟謙朴大根等。依傳敎酌放。孫碩圭李宗郁洪源海河明世玄光國趙駿逵等。付過放送。李普中旣已捧供。依判下從重勘律。而亦令次堂擧行。其餘諸囚。罪或不輕。待判堂上來擧行。未捧供之類。待明朝捧供以入。
정조 5년
李在學啓曰。明日景慕宮展拜時。承旨當爲備員。而右副承旨閔鍾顯。纂輯廳仕進。合有變通之道。何以爲之。敢稟。傳曰。許遞。前望單子入之。
정조 5년
兵曹口傳政事。副司直閔鍾顯。
정조 5년
傳于李在學曰。玉堂多窠。政事明日爲之。
정조 5년
傳于黃昇源曰。同副承旨入侍。
정조 5년
李在學。以吏曹言啓曰。今此宗廟永寧殿永禧殿景慕宮。秋奉審修改告由祭大祝。皆以侍從塡差。而時無職名人員。令該曹口傳付軍職。何如。傳曰。允。
정조 5년
兵曹口傳政事。副司果尹㬦權以綱徐有成。
정조 5년
徐有防。以兵曹言啓曰。卽接東營入直御營把摠牒報。則宣仁門南邊水門鐵箭半隻。今日雨水破傷云。令紫門監爲先以體大木。堅實豎立。限修改間。東營入直御營軍八名除出。嚴加守直之意。敢啓。傳曰。知道。
정조 5년
又以御營廳言啓曰。因兵曹草記。本廳字內宣仁門南邊水門鐵箭半隻破傷處。東營入直軍餘數不多。宮墻外巡邏。以推移出番鄕軍八名。添入東營之意。敢啓。傳曰。知道。
정조 5년
又以御營廳言啓曰。今八月十一日景慕宮展拜時。依兵曹節目。集春營入直軍二十名。領軍把摠李泰亨。哨官河景世率領。月覲門左邊設布帳外排立。東營入直軍三十名。把摠元啓弘。哨官金樂昭率領。宮大門外把守。而竝待標信出用。解嚴後還入直間。集春營哨官南述老。東營哨官金啓漢。代直之意。敢啓。傳曰。知道。
정조 5년
又以義禁府言啓曰。副司果韓永運。拿囚之意。敢啓。傳曰。知道。
정조 5년
行都承旨嚴璹藥院進。左承旨徐有防坐直。右承旨李在學坐直。左副承旨金宇鎭坐。右副承旨黃昇源坐。同副承旨徐鼎修坐。注書趙興鎭仕直一員未差。假注書李祖承藥院直。事變假注書李萬榮仕。
정조 5년
大駕詣景慕宮後。奎章閣政院玉堂藥房口傳問安。答曰。知道。
정조 5년
李在學啓曰。明日常參經筵。取稟。傳曰。停。
정조 5년
承旨前望單子入之。宋載經落點。
정조 5년
李在學啓曰。新除授右副承旨。方在奪告身中。何以爲之。敢稟。傳曰。望筒勿施。前望單子入之。
정조 5년
承旨前望單子入之。徐鼎修落點。
정조 5년
李在學。以奎章閣言啓曰。直閣有闕。代擬薦以入之意。敢啓。傳曰。知道。
정조 5년
有政。吏批。判書李衍祥進。參判李敬養病。參議未差。左承旨徐有防進。以金載瓚爲直閣。朴天行爲修撰。李集斗爲副修撰。
정조 5년
兵批。判書李性源病。參判鄭昌聖病。參議金尙集病。參知兪恒柱入直進。右承旨李在學進。副司直金夏材尹長烈。僉知單柳孝源。
정조 5년
吏曹兼奎章閣直閣金載纘。別兼春秋李集斗。
정조 5년
修撰前望單子入之。李時秀落點。
정조 5년
傳于徐有防曰。軍士房承旨左副承旨同副承旨入侍。
정조 5년
傳于李在學曰。右承旨入侍。輪對官同爲入侍。
정조 5년
李在學啓曰。明日抄啓文臣試講時。何承旨進去乎。敢稟。傳曰。左承旨進去。
정조 5년
傳于李在學曰。在外臺諫許遞。
정조 5년
備忘記。朝廷官人之方。在於惟才是用。而才之優者。尤合獎拔。予於御極以來。中批絶罕。所惜者。名與器也。至若兩文臣。一則向日殿庭應試。實所嘉尙。一則前後屢魁。稔知文華。不可無別般收用之政。兵曹佐郞洪仁浩。正言除授。禮曹正郞李家煥。持平除授。
정조 5년
傳于李在學曰。正言洪仁浩。持平李家煥。牌招察任。
정조 5년
吏曹口傳政事。以趙興鎭爲注書。
정조 5년
李在學。以弘文館言啓曰。本館上番副校理臣鄭東俊。以訓鍊都監從事官。今日本營上下坐起時。晝仕出去之意。敢啓。傳曰。知道。
정조 5년
又以宗親府郞廳。以有司堂上意啓曰。今此明陵幸行時。宗臣十二員。以每品隨駕。而摠管及老病罷散有頉人員外。只是六員。以此數隨駕之意。敢啓。傳曰。知道。
정조 5년
又以奎章閣言啓曰。明日。抄啓文臣試講時。應講人員中。前正郞李東稷。方在削職中。不得進參。單子中懸頉以入之意。敢啓。傳曰。知道。
정조 5년
又以吏曹言啓曰。工曹佐郞兪漢輔呈狀內。身病甚重。勢難察任云。今姑改差。何如。傳曰。允。
정조 5년
徐有防。以義禁府言啓曰。時囚罪人金廷遇鄭彭齡李夏芳李思祚黃泰彦申載文南正圭閔百彬兪任柱李命勳等所坐。皆不甚重。令次堂考律勘放後草記。李起尙李琦龍尹弼成宋濟謙朴大根。依傳敎酌放事。命下矣。金廷遇段。身爲帥臣。毋論私卜之多寡。添付於莫重稅船罪。兪任柱段。殿講申飭之下。居在近畿。慢不上來。揆以紀綱。極爲可駭罪。李命勳段。以製述文臣。謂有病不爲進參罪。取考律文。則大明律違令條有曰。凡違令者笞五十。名例有曰。犯私罪笞五十。解見任別敍。大典推斷條有曰。犯枉法受贓外。笞杖竝收贖云矣。金廷遇兪任柱李命勳。各答五十收贖解見任別敍放送。閔百彬段。違法濫載。宜有其罪。取考律文。則續大典漕轉條有曰。實載以一千石爲限。過數者守令論罪。大明律違令條有曰。凡違令者笞五十。名例有曰。犯私罪笞五十解見任別敍。大典推斷條有曰。犯枉法受贓外。笞杖竝收贖云矣。閔百彬笞五十收贖。解見任別敍放送。鄭彭齡段。莫重薦新榛子。不能趁時封進。揆以事體。極爲可駭罪。申載文段。莫重稅船。旣已沈水於境內。拿問處之罪。南正圭段。昨於奉命摘奸之行。渠以微服。擬欲攔入。爲閽者所阻。求得冠服。着入門內云。雖非渠親。與宦寺酬酢大異。而冠服卽守直中官所着者。似由於倉卒之中。不審之致。前後飭敎。何如。則勿論事狀之故犯與不故犯。後弊所關。有難置諸宣傳官之列。更聞光景。無情則的實。他司中換差。仍令該府拿問處之罪。取考律文。則大明律不應爲條有曰。凡不應爲而爲之者笞四十。名例有曰。犯私罪笞四十附過還職。大典推斷條有曰。犯枉法受贓外。笞杖竝收贖云矣。鄭彭齡申載文南正圭等。各笞四十收贖。附過還職放送。李夏芳段。身爲地方邊將。莫重稅船。不善護送。以致臭載之境。事極可駭罪。取考律文。則續大典漕轉條有曰。沿邑護送。不用心守令僉使萬戶。竝罷黜云矣。李夏芳罷黜放送。李思祚段。稅穀裝發。自有定限。則濫載晩發。旣違事目。正供事體。與他自別。則米太換色。尤涉駭然罪。取考律文。則續大典漕轉條有曰。發船過限。則守令奪告身。實載以一千石爲限。過數者守令論罪。大明律不應爲條有曰。不應得爲而爲之。事理重者杖八十。違令條有曰。凡違令者笞五十。名例有曰。二罪俱發。以重者論。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。李思祚從重論。杖八十收贖。奪告身三等放送。李起尙李琦龍尹弼成宋濟謙朴大根等段。殿門以內。非渠所掌云。而一闕之事。豈曰不知。況又直所。在於闕門要路。往來雜人。蹤跡殊常之類。若能檢察。必無是弊。竝令有司嚴勘罪。取考律文。則大明律不應爲條有曰。凡不應得爲而爲之。事理重者。杖八十云矣。李起尙李琦龍尹弼成宋濟謙朴大根等杖八十。竝依下敎。以公罪收贖放送。黃泰彦段。稅穀裝發。旣有定限。監色騎船。事目至嚴。則靈巖郡之濫載晩發。監色代送。俱涉可駭罪。取考律文。則續大典漕轉條有曰。發船過限。則守令奪告身。實載以一千石爲限。過數者守令論罪。監色不騎船代送者。守令拿問定罪。大明律不應爲條有曰。凡不應得爲而爲之。事理重者杖八十。違令條有曰。凡違令者笞五十。名例有曰。二罪以上俱發。以重者論。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。黃泰彦。從重論。杖八十收贖。奪告身三等。而前以他罪。徒二年半定配於江原道金化懸生昌驛矣。仍前罪目。依例發遣府書吏。還發配所。何如。傳曰。允。如有功議。各減一等。
정조 5년
又以義禁府言啓曰。時囚罪人沈觀之。令次堂考律勘放後。草記事。命下矣。沈觀之段。定配罪人朴好萬。逃躱在於六年之久。而一向抛置。每朔末以時存樣。漫漶修報者。萬萬駭然。旣已現發之後。其在懲後之道。不可無罪。拿問處之罪。取考律文。則大明律徒流人逃條有曰。主守不覺失囚者一名。杖六十。大典推斷條有曰。犯私罪杖六十。奪告身一等。犯枉法受贓外。笞杖竝收贖云矣。沈觀之。杖六十收贖。奪告身一等。放送。何如。傳曰。允。如有功議。減一等。
정조 5년
又以義禁府言啓曰。時囚罪人沈觀之。杖六十收贖。奪告身一等事。照律草記批旨內。如有功議。減一等事。命下矣。沈觀之十三代祖澮。佐理功臣云。功減一等。笞五十收贖。解見任別敍之意。敢啓。傳曰。知道。
정조 5년
又以義禁府言啓曰。時囚罪人金廷遇兪任柱李命勳閔百彬等。各笞五十收贖。解見任別敍。鄭彭齡申載文南正圭等。各笞四十收贖。附過還職。李夏芳罷黜。李思祚。杖八十收贖。奪告身三等。李起尙李琦龍尹弼成宋濟謙朴大根等。各杖八十。以公罪收贖。黃泰彦。杖八十收贖。奪告身三等。還發配所事。照律草記批旨內。如有功議。各減一等事。命下矣。兪任柱六代祖昔曾。靖社原從功臣。閔百彬六代祖汝俊。平難功臣云。各功減一等。笞四十收贖。附過還職。李命勳祖泓。揚武原從功臣。寧城君四寸親云。功議各減一等。南正圭五代祖以興。振武功臣云。功減一等。各笞三十收贖。李思祚十一代祖溥。敵愾功臣。唐原尉異姓五寸親云。功議各減一等。杖六十收贖。奪告身一等。黃泰彦十三代祖居正。開國原從功臣云。功減一等。杖七十收贖。奪告身。還發配所。而金廷遇鄭彭齡申載文李夏芳李起尙李琦龍尹弼成宋濟謙朴大根等。無功議云矣。敢啓。傳曰。知道。
정조 5년
禁府照目。協律郞掌樂院前僉正李普中矣。一百十四名差備工人。只以十六名待令者。不但萬萬駭然。本宮享事。事體何等自別是隱則。擧行之疎忽。罪實不輕。不可汰去而止。從重勘律罪。杖一百收贖。告身盡行追奪。私罪。何如。判付啓。功減一等爲良如敎。
정조 5년
禁府照目。專經文臣副司果韓永運。前佐郞崔命麟。權知承文院副正字池德斌等矣。特敎關飭之後。稱托不卽上來。事極駭然。依節目規避不進之例。各笞五十收贖。竝解見任別敍。私罪。何如。判付啓。韓永運乙良。功減一等爲良如敎。